text: Levende lys var skyld i brand i etageejendom
  12 november 2017 kl. 09.25
  Levende lys i en staldlampe var søndag morgen skyld i en brand i en etageejendom.
  En person er kørt på skadestuen til kontrol for røgforgiftning efter en brand i en etageejendom i Sønderborg søndag morgen.
  Politiet modtog et opkald fra en person på anden sal, som ikke kunne komme ud af sin lejlighed på grund af røg. Det viste sig, at der var blevet glemt et levende lys i en lejlighed i stueetagen.
  Det er netop nu ved at blive sæson for brande, der skyldes levende lys, og politiet opfordrer til at være forsigtig, når man tænder lys i sit hjem.
  - Noget jeg har set gå galt rigtig mange gange, er, når folk sætter stearinlys i vindueskarmen om dagen, og så trækker gardiner for om aftenen. Når man åbner en dør og der kommer vind ind, så blafrer gardinerne, og så kan ilden få fat, siger vagtchef hos Syd- og Sønderjyllands Politi, Ole Aamann.
  Her er fire hurtige tips til at undgå at de levende lys ender i en brand:
  1. Gå aldrig fra et rum med levende lys.
  2. Brug selvslukkende lys eller lysmanchetter af stanniol til juledekorationer, så ilden ikke får fat i gran og pynt.
  3. Stil ikke levende lys i nærheden af noget letantændeligt som for eksempel gardiner.
  4. Hav vand eller brandslukker i nærheden - en flaske vand eller en blomsterforstøver virker ofte fint til at slukke små flammer i en dekoration.
  